b'\n_START_ARTICLE_\nMitropolia de Heracleea\n_START_PARAGRAPH_\nMitropolia de Heracleea (\xc3\xaen greac\xc4\x83 \xce\x99\xce\xb5\xcf\x81\xce\xac \xce\x9c\xce\xb7\xcf\x84\xcf\x81\xcf\x8c\xcf\x80\xce\xbf\xce\xbb\xce\xb7 \xce\x97\xcf\x81\xce\xb1\xce\xba\xce\xbb\xce\xb5\xce\xaf\xce\xb1\xcf\x82) a fost o veche mitropolie din estul Traciei, care a existat p\xc3\xa2n\xc4\x83 \xc3\xaen anul 1922, av\xc3\xa2nd pe r\xc3\xa2nd re\xc8\x99edin\xc8\x9ba \xc3\xaen ora\xc8\x99ele tracice Heracleea (azi Marmaraere\xc4\x9flisi) \xc8\x99i Rodosto (azi Tekirda\xc4\x9f)._NEWLINE_\xc3\x8en prezent Patriarhia Ecumenic\xc4\x83 de Constantinopol continu\xc4\x83 s\xc4\x83 confere unuia dintre episcopii ei titlurile onorifice de mitropolit de Heracleea, pre\xc8\x99edinte al celor mai onorabili \xc8\x99i exarh a toat\xc4\x83 Tracia \xc8\x99i Macedonia (\xc3\xaen greac\xc4\x83 \xce\x9f \xce\x97\xcf\x81\xce\xb1\xce\xba\xce\xbb\xce\xb5\xce\xaf\xce\xb1\xcf\x82 \xcf\x80\xcf\x81\xcf\x8c\xce\xb5\xce\xb4\xcf\x81\xce\xbf\xcf\x82 \xcf\x84\xcf\x89\xce\xbd \xcf\x85\xcf\x80\xce\xb5\xcf\x81\xcf\x84\xce\xaf\xce\xbc\xcf\x89\xce\xbd \xce\xba\xce\xb1\xce\xb9 \xce\xad\xce\xbe\xce\xb1\xcf\x81\xcf\x87\xce\xbf\xcf\x82 \xcf\x80\xce\xac\xcf\x83\xce\xb7\xcf\x82 \xce\x98\xcf\x81\xce\xac\xce\xba\xce\xb7\xcf\x82 \xce\xba\xce\xb1\xce\xb9 \xce\x9c\xce\xb1\xce\xba\xce\xb5\xce\xb4\xce\xbf\xce\xbd\xce\xaf\xce\xb1\xcf\x82). Aceast\xc4\x83 pozi\xc8\x9bie este vacant\xc4\x83 din 2007.\n_START_SECTION_\nIstoric\n_START_PARAGRAPH_\nOra\xc8\x99ul Perinthos a fost fondat ca o colonie samosan\xc4\x83 \xc3\xaen secolul al V-lea \xc3\xae.Hr., pe \xc8\x9b\xc4\x83rmul M\xc4\x83rii Marmara, la 95 km vest de Byzantium. \xc3\x8en secolul al III-lea d.Hr. Perinthos a fost redenumit Heracleea. \xc3\x8en 325 episcopia de Heracleea a devenit mitropolie \xc8\x99i a dob\xc3\xa2ndit un primat de onoare asupra celorlalte mitropolii din Tracia. Teritoriul mitropoliei se \xc3\xaenvecina la nord cu teritoriile mitropoliilor de Adrianopol \xc8\x99i de Bizan\xc8\x9b, la est cu teritoriile mitropoliilor de \xc3\x87orlu \xc8\x99i Silivri, la sud cu Marea Marmara \xc8\x99i cu teritoriile mitropoliilor de Ganos \xc8\x99i Hora, de Miriofito \xc8\x99i de Gallipoli \xc8\x99i la vest cu teritoriile mitropoliilor de Enos \xc8\x99i Alexandroupolis._NEWLINE_\xc3\x8enainte de mutarea capitalei Imperiului Roman de la Roma la Constantinopol, episcopul Bizan\xc8\x9bului era subordonat administrativ Mitropoliei de Heracleea. Mai t\xc3\xa2rziu, f\xc4\x83r\xc4\x83 s\xc4\x83 \xc8\x99tie exact c\xc3\xa2nd, el a fost scos din aceast\xc4\x83 subordonare. Dup\xc4\x83 cel de-al doilea Sinod Ecumenic de la Constantinopol, care a avut loc \xc3\xaen 381, Mitropolia Constantinopolului a dob\xc3\xa2ndit oficial suprema\xc8\x9bia asupra mitropoliilor din regiune, inclusiv asupra mitropoliei din Heracleea._NEWLINE_Din aceste motive istorice, Mitropolia de Heracleea a fost una dintre cele mai importante mitropolii ale Patriarhiei Ecumenice de Constantinopol, iar mitropolitul s\xc4\x83u avea privilegiul de a-l \xc3\xaentroniza pe patriarh \xc8\x99i a-i \xc3\xaenm\xc3\xa2na pateri\xc8\x9ba (toiagul patriarhal)._NEWLINE_\xc3\x8en secolul al VII-lea mitropolitul de Heracleea a avut \xc3\xaen subordine 5 episcopi, care au devenit 17 \xc3\xaen secolul al X-lea \xc8\x99i 16 \xc3\xaen secolul al XII-lea. \xc3\x8en perioada ocupa\xc8\x9biei otomane num\xc4\x83rul episcopilor subordona\xc8\x9bi a sc\xc4\x83zut la 6 \xc3\xaen secolul al XVI-lea, 4 dup\xc4\x83 1694, 3 dup\xc4\x83 1840, 2 dup\xc4\x83 1901 \xc8\x99i nici unul dup\xc4\x83 1909. \xc3\x8en 1694 Episcopia de Rodosto a fost ridicat\xc4\x83 la rangul de arhiepiscopie, dar \xc3\xaen 1702 a fost unit\xc4\x83 cu Episcopia de Heracleea, care p\xc3\xa2n\xc4\x83 \xc3\xaen secolul al XIX-lea a purtat denumirea de Episcopia de Heracleea \xc8\x99i Rodosto. \xc3\x8en 1726 re\xc8\x99edin\xc8\x9ba mitropoliei a fost mutat\xc4\x83 la Rodosto, la 40 km vest de Heracleea. Alte ora\xc8\x99e importante ale mitropoliei sunt Malkara, Ke\xc8\x99an, Hayrabolu \xc8\x99i Uzunk\xc3\xb6pr\xc3\xbc._NEWLINE_La 28 iulie 1920 Grecia a anexat aceast\xc4\x83 regiune, dar, \xc3\xaen urma negocierilor de pace, popula\xc8\x9bia greac\xc4\x83 a fost evacuat\xc4\x83 \xc3\xaen totalitate \xc3\xaen octombrie 1922, iar regiunea a fost cedat\xc4\x83 Turciei la 12 noiembrie 1922. Ast\xc4\x83zi Mitropolia de Heracleea nu mai exist\xc4\x83, ca urmare a dispari\xc8\x9biei comunit\xc4\x83\xc8\x9bii ortodoxe grece\xc8\x99ti dup\xc4\x83 schimbul de popula\xc8\x9bii ce a urmat Primului R\xc4\x83zboi Mondial. Patriarhia Ecumenic\xc4\x83 continu\xc4\x83 s\xc4\x83 confere titlul onorific de mitropolit de Heracleea.'